Sagði hún að ef niðurstaðan yrði sú sama í yfirrétti myndi það hafa ófyrirsjáanleg áhrif um alla Evrópu . Ríkisstjórnin fundar á eftir og aðspurð sagði Sigríður að um hennar eigin ákvörðun væri að ræða og að líklega myndu hinir ráðherrarnir , fyrir utan ráðherra hennar flokks , Sjálfstæðisflokksins , heyra fyrst um ákvörðun hennar í fréttum . Í máli Sigríðar kom fram að hún teldi dómarana 15 sem skipaðir voru í Landsrétt vera löglega skipaða , en að Mannréttindadómstóllinn hafi varpað fram spurningum sem þurfi að svara hér innanlands af yfirvöldum og dómstólum . Sigríður tók fram að hún hefði ekki verið hrædd að tjá sig um Landsréttardóm Hæstaréttar frá 2017 og sagðist hún telja hann gallaðan að mörgu leyti . Hún sagðist ekki ætla að tjá sig um dóm Mannréttindadómstólsins meðan hún gegndi embætti dómsmálaráðherra , en að hún myndi ekki láta það átölulaust að dómstólar , hvort sem þeir eru innlendir eða erlendir , yrðu notaðir í pólitískum tilgangi . Þá sagðist hún heldur ekki ætla að láta það átölulaust ef vald íslenskra dómstóla til túlkunar á íslenskum lögum yrði framselt til erlendra dómstóla .